b'\n_START_ARTICLE_\nAnnie Gosfield\n_START_SECTION_\nBiografija\n_START_PARAGRAPH_\nGim\xc4\x97 ir u\xc5\xbeaugo Filadelfijoje. \xc4\x8cia fortepijono pradmenis \xc4\xafgijo pas d\xc5\xbeiazo pianist\xc4\x85 ir kompozitori\xc5\xb3 Bernard\xc4\x85 Peiffer\xc4\xaf, o v\xc4\x97liau fortepijono mok\xc4\x97si pas Alexander Fiorillo. _NEWLINE_Kompozicij\xc4\x85 studijavo \xc5\xa0iaur\xc4\x97s Teksaso Universitete ir Piet\xc5\xb3 Kalifornijos Universitete. Nuo 1980 m. Gosfield gyveno Los And\xc5\xbeele, kur tuo metu vyravo panko muzikos stilius, vyko daug koncert\xc5\xb3 \xc4\xafvairiuose klubuose ir kitose muzikin\xc4\x97se erdv\xc4\x97se. \xc4\x8cia ji nema\xc5\xbeai koncertavo \xc4\xafvairiose panko grup\xc4\x97se bei improvizaciniuose ansambliuose, o koncertai vykdavo vietiniuose klubuose, galerijose, restoranuose ir miesto parkuose.  _NEWLINE_1990 m. Kompozitor\xc4\x97 persik\xc4\x97l\xc4\x97 \xc4\xaf New York\xc4\x85 kur aktyviai koncertavo su savo grupe bei kitais muzikantais, k\xc5\xabr\xc4\x97 pagal u\xc5\xbesakymus, taip pat kur\xc4\xaf laik\xc4\x85 dirbo moteri\xc5\xa1k\xc5\xb3 skryb\xc4\x97lai\xc4\x8di\xc5\xb3 gamintoja, kol prad\xc4\x97jo pakankamai u\xc5\xbedirbti i\xc5\xa1 muzikos. _NEWLINE_New Yorke taip pat prad\xc4\x97jo bendradarbiauti su John Zorn, buvo pakviesta dalyvauti jo festivaliuose "Radical New Jewish Culture", kurie vyko mezgimo fabrike. \xc5\xa0iam festivaliui 1995 m. sukurtas k\xc5\xabrinys The Manufacture of Tangled Ivory, kur\xc4\xaf i\xc5\xa1leido John Zorn \xc4\xafra\xc5\xa1\xc5\xb3 kompanija "Tzadik Records", v\xc4\x97liau Linkolne buvo atliktas ansamblio Bang on a Can Allstars.  _NEWLINE_1999 m. kompozitor\xc4\x97 rezidavo Niurnberge, Vokietijoje, kur daug laiko praleido fabrikuose, \xc4\xafra\xc5\xa1in\xc4\x97jo ma\xc5\xa1in\xc5\xb3 skleid\xc5\xbeiamus garsus. \xc4\xaekv\xc4\x97pta \xc5\xa1ios rezidencijos 2001 m. Gosfield i\xc5\xa1leido antr\xc4\x85j\xc4\xaf CD - Flying Sparks and Heavy Machinery.  _NEWLINE_2003 ir 2005 m. Gosfield d\xc4\x97st\xc4\x97 kompozicij\xc4\x85 Millso Kolegijoje, o 2007 m. laikinai profesoriavo Princetono Universitete. \xc5\xa0iuo laikotarpiu suk\xc5\xabr\xc4\x97 kelet\xc4\x85 kamerini\xc5\xb3 ir solo k\xc5\xabrini\xc5\xb3, kuriuos 2004 m. metais i\xc5\xa1leido tre\xc4\x8diu "Tzadik Records" CD - Lost Signals and Drifting Satellites.  _NEWLINE_2008 m. kompozitor\xc4\x97 rezidavo Italijoje ir tais pa\xc4\x8diais metais \xc4\xafra\xc5\xa1\xc5\xb3 kompanija "Innova Recordings" i\xc5\xa1leido jos k\xc5\xabrin\xc4\xaf A Sideways Glance from an Electric Eye viename CD kartu su septyniais kit\xc5\xb3 kompozitori\xc5\xb3 darbais. _NEWLINE_2011 m. organizacijos "MAP Fund" u\xc5\xbesakymu Gosfield suk\xc5\xabr\xc4\x97 koncerto trukm\xc4\x97s k\xc5\xabrin\xc4\xaf Daughters of the Industrial Revolution, o 2012 m. i\xc5\xa1leistas ketvirtas kompozitor\xc4\x97s CD - Almost Truths and Open Deceptions. Tais pa\xc4\x8diais metais Amerikos Akademijos Berlyne jai buvo suteikta Berlyno Premija. _NEWLINE_2017 m. bendradarbiaudama su operos ir teatro re\xc5\xbeisieriumi Yuval Sharon bei Los And\xc5\xbeelo Filharmonija Gosfield pastat\xc4\x97 savo pirm\xc4\x85j\xc4\x85 oper\xc4\x85 War of the Worlds. Premjera buvo transliuojama gyvai, specialiai tam pritaikytais Los And\xc5\xbeelo parkavimosi aik\xc5\xa1tel\xc4\x97se kaban\xc4\x8diais garsiakalbiais. _NEWLINE_Gosfield taip pat u\xc5\xbesiima muzikolog\xc4\x97s veikla. Jos apie muzik\xc4\x85 i\xc5\xa1sakytos mintys cituojamos "The New York Times" dienra\xc5\xa1tyje, o es\xc4\x97 Fiddling with Sputnik buvo i\xc5\xa1spausdinta John Zorn redaguotoje knygoje "Arcana II". Gosfield taip pat yra straipsni\xc5\xb3 autor\xc4\x97 internetiniame \xc5\xbeiniasklaidos puslapyje "The Score", skirtame kompozitori\xc5\xb3 diskusijoms.\n_START_SECTION_\nK\xc5\xabrybos stilius\n_START_PARAGRAPH_\nAnnie Gosfield kuria ribose tarp natomis u\xc5\xbera\xc5\xa1ytos muzikos ir improvizacijos, akustini\xc5\xb3 gars\xc5\xb3 ir elektronikos, ry\xc5\xa1ki\xc5\xb3 tembr\xc5\xb3 ir triuk\xc5\xa1mo. Kompozitor\xc4\x97 teigia jog nuo ma\xc5\xbeens \xc5\xbeav\xc4\x97josi nemuzikiniais garsais \xe2\x80\x93 televizoriaus skleid\xc5\xbeiamu triuk\xc5\xa1mu perjungiant kanal\xc4\x85, prava\xc5\xbeiuojan\xc4\x8di\xc5\xb3 ma\xc5\xa1in\xc5\xb3, girg\xc5\xbedan\xc4\x8di\xc5\xb3 grind\xc5\xb3 skleid\xc5\xbeiamais garsais. B\xc5\xabtent \xc4\xafvair\xc5\xabs triuk\xc5\xa1miniai garsai yra viena ry\xc5\xa1kiausi\xc5\xb3 kompozitor\xc4\x97s k\xc5\xabrybos bruo\xc5\xbe\xc5\xb3 ir inspiracij\xc5\xb3. \xc5\xa0ie garsai neretai imituojami apjungiant akustinius instrument\xc5\xb3 garsus ir elektronik\xc4\x85, pasitelkiant i\xc5\xa1pl\xc4\x97stines instrument\xc5\xb3 technikas.   _NEWLINE_Gosfield suk\xc5\xabr\xc4\x97 didel\xc4\x97s apimties kompozicij\xc5\xb3, kamerini\xc5\xb3 kurini\xc5\xb3, elektronin\xc4\x97s muzikos, vaizdo projekt\xc5\xb3 bei muzikos \xc5\xa1okiui.'